Ramboll Finland

Ramboll Finland Oy on kansainvälisen Ramboll-konsernin () suomalainen tytäryhtiö. Ramboll Finland kuuluu maan suurimpiin suunnittelu- ja konsulttialan yrityksiin ja Suomen kolmen suurimman insinööritoimiston joukkoon.

Vuonna emoyhtiö 2024 Ramboll Finland Oy työllisti noin 2 225 ihmistä ja sen liikevaihtoa oli 231 miljoonaa euroa. 

Ramboll Finlandin asiakkaiden toimialoja ovat muun muassa energia, kiinteistöt, liikenne, rahoitus- ja sijoitusala, resurssit ja jätteet, teknologia, teollisuus, terveydenhuolto, valtio ja julkinen sektori sekä vesi.

 Historia 

 Viatek ja Scandiaconsult 1962–2002

Suomen Rambollin historia alkaa vuonna 1962 perustetusta "Insinööritoimisto Viatek, Hakala & Kaijala & Co Ky" -suunnittelutoimistosta. Sen ensimmäisiin projekteihin kuului suomalaisen infrastruktuurin suunnittelu: liikenneväyliä, siltoja, taloja ja energiaratkaisuja. Yrityksestä tuli osakeyhtiö vuonna 1972.

1990-luvun alussa se yhdistettiin ruotsalaiseen Scandiaconsult-konserniin. Yrityksen nimeksi tuli vuonna 1997 Viatek Oy. Vuonna 1999 Viatek osti kansainvälisiin kehityshankkeisiin erikoistuneen Finnconsultin. Vuonna 2000 yrityksen nimeksi tuli SCC Viatek Oy. Talonrakennuksen rakennesuunnitteluyritykset Helander & Nirkkonen Oy Jyväskylässä ja HN-Suunnittelu Oy Helsingissä ostettiin osaksi talorakennus-toimialaa, joka toimi vuoden 2004 kevääseen asti nimellä SCC Viacon Oy. Oulusta ostettiin siltasuunnittelua tehnyt Kerola Oy ja vuonna 2002 hankittiin Vesihydro Oy, joka toimi ympäristökonsultoinnin ja infran parissa. 

 Ramboll Finland 2003–2010 

Scandiaconsult ja Ramboll yhdistyivät vuonna 2003.

Ramboll-konserni kasvoi vuonna 2006 kahdella yrityskaupalla. Insinööritoimisto Paavo Ristola Oy oli keskittynyt vesi- ja ympäristöalaan, suunnittelutoimisto Protermo Oy taas energia-alaan. Seuraavana vuonna hankittiin sähkö- ja automaatioalan asiantuntija Jyvästek Oy, joka tarjosi teollisuuden palveluita. Yhtiön liikevaihto oli 70 miljoonaa euroa, jossa oli edelliseen vuoteen verrattuna 18 prosentin kasvu.

Ramboll Finlandin toimitusjohtajana toimi tekniikan tohtori Markku Moilanen vuodesta 2008 lähtien. Syksyllä 2008 Ramboll Finland osti valtakunnallisesti toimineen suunnittelutoimisto Sigma Konsultit Oy:n, joka toimi yhdyskuntasuunnittelun, kaavoituksen, ympäristösuunnittelun ja arkkitehtisuunnittelun alueilla. Yrityksen suurin toimiala oli infrasuunnittelu, jonka osuus liikevaihdosta oli lähes puolet. Ramboll oli markkinajohtaja infran lisäksi myös vesi- ja ympäristösuunnittelussa ja sen suurimpia asiakkaita olivat tiehallinto- ja ratahallintokeskukset. Ramboll oli Suomessa suunnittelualan toiseksi suurin työllistäjä Pöyryn jälkeen.

Vuonna 2010 Ramboll osti vesihuoltoon keskittyneen Tritonet Oy:n Tampereelta, talonrakentamiseen keskittyneet Tuomi Yhtiöt Oy:n ja Kari Narkaus Oy:n sekä ympäristösuunnitteluun keskittyneen Groundia Oy:n.

 Ramboll Finland 2011–2019 

Vuoden 2011 yritysostoihin kuuluivat Ramboll Management Consultingin ostamat kaksi johdon konsultointiin erikoistunutta yritystä: NetEffect Oyja Advansis Oy, vaasalainen Oy Talentek Ab, joka toimi Pohjanmaan seudulla tie-, liikenne-, ympäristö- ja geotekniikan toimialoilla, kaupunki- ja kauppakeskussuunnitteluun erikoistunut Entrecon Oy, vuonna 1935 perustettu Insinööritoimisto Magnus Malmberg Oy, jonka perustaja professori Magnus Malmberg oli tehnyt yhteistyötä arkkitehti Alvar Aallon kanssa esimerkiksi Finlandia-talon suunnittelussa ja vesialan osaamiseen keskittynyt Kiuru & Rautiainen Oy.

Vuonna 2012 Ramboll osti infrahankkeiden johtamis- ja asiantuntijapalveluihin keskittyneen ISS Proko Infra Oy:n.

Vuonna 2013 Ramboll osti infran rakennuttamiseen keskittyneen Vinnea Oy:n, josta muodostui Ramboll Infrapalvelut Oy. Muita yrityskauppoja olivat Fortumin öljylaboratorio ja kuopiolaisen Symo Oy:n mittaus- ja tutkimuspalveluiden liiketoiminta.

Keväällä 2014 Ramboll osti konsulttiyhtiö Pöyryltä ”merkittävän osan” sen kiinteistökonsultointi-, projektinjohto-, talotekniikka- ja kaupunki- ja aluesuunnittelun liiketoiminnoista. Liiketoimintojen mukana seurasi lähes 450 työntekijää. Kilpailu- ja kuluttajavirasto hyväksyi kaupan 13. toukokuuta 2014. Joulukuussa 2014 Ramboll osti yhdysvaltalaisen ympäristö- ja ympäristökonsultointiyrityksen Environin. Environ toimi 21 maassa ja sen henkilöstömäärä oli kaupantekohetkellä noin 1 500.

Syyskuussa 2015 Ramboll Finland osti Lahdessa toimivan TL-Suunnittelu Oy:n sekä LVIAS- eli talotekniikkasuunnittelutoimisto Projectus Team Oy:n. Projectus Teamissa työskenteli noin 130 henkilöä.

Keväällä 2016 Ramboll osti joensuulaisen EK-Tiimi Oy:n sekä seinäjokelaisen Insinööritoimisto Savela Oy:n. Kesäkuussa 2016 Ramboll Finlandin toimitusjohtajana aloitti kauppatieteiden maisteri Kari Onniselkä. Hänen edeltäjänsä Markku Moilanen siirtyi Rambollin konsernijohtoon ja Ramboll Finlandin hallituksen puheenjohtajaksi. Syyskuussa Ramboll osti Seinäjoelta Insinööritoimisto E-West Oy:n liiketoiminnan, joka oli keskittynyt rautateiden turvalaiterakennuttamiseen.

Huhtikuussa 2017 Ramboll myi Suomessa ja Virossa sijainneen Ramboll Analytics -ympäristölaboratorionsa Eurofins Scientificille. Kesällä ostettiin Insinööritoimisto Geosaimaa Oy. Syksyllä 2017 Ramboll osti työturvallisuus-, ympäristö- ja laatupalveluihin keskittyneen ENW Managementin ja kaksi sisäilman puhtauteen keskittynyttä yritystä: TPA Andersson Oy:n ja Suomen Sisäilmakeskus Oy:n.

Keväällä 2019 Ramboll kertoi ostavansa Strafican, joka on Rambollin mukaan Suomen johtava strategisen liikennesuunnittelun ja liikennemallinnuksen osaaja.

 Ramboll Finland 2020– 

Syyskuussa 2021 Ramboll Finlandin toimitusjohtajana aloitti Maija Jokela.

Tammikuussa 2022 Ramboll Finland perusti vastuullisuuskonsultointiin keskittyvän yksikön. Yhtiön tavoite on tukea asiakkaita ja yhteiskuntaa siirtymässä kohti kestävää kehitystä muun muassa hiilineutraalisuudessa, resurssitehokkuudessa, kiertotaloudessa ja luonnon monimuotoisuudessa. Helmikuussa Ramboll-konserni kertoi investoivansa yli 300 miljoonaa euroa alueeseen liittyvän osaamisensa vahvistamiseen. Inkoon kelluva lng-terminaali valmistui poikkeuksellisen nopeasti, 3 kuukautta työn aloittamisesta. Kaasuverkkoyhtiö Gasgrid Finlandin mukaan normaalioloissa projektiin olisi mennyt 2-3 vuotta. Aikaa säästyi, sillä Inkooseen oli aiemmin suunniteltu kiinteää lng-terminaalia ja siihen liittyvät ympäristövaikutukset oli selvitetty. Suomen huoltovarmuudelle tärkeä projekti sai tukea myös viranomaisilta, jotka käsittelivät lupa-asiat kiireisinä, mutta myös tavarantoimittajilta, jotka nopeuttivat omia prosessejaan ja toteuttajilta, jotka toimivat kahdessa vuorossa. Ramboll Finland vastasi satamainfran suunnittelusta.

Keväällä 2025 Ramboll julkaisi maa- ja metsätalousministeriön tilaaman selvityksen sähköjärjestelmän kannalta tärkeimmistä vesivoimalaitoksista, vesistöalueista ja jokiuomista. Syksyllä julkaistiin Elinkeinoelämän keskusliiton ja Suomen datakeskusyhdistyksen tilaaman selvityksen Suomeen suunniteltujen datakeskusinvestointien arvosta. Kokonaispotentiaalin arvioitiin olevan suurimmillaan 30 miljardia euroa. Tehtyjen investointipäätösten arvo oli siihen mennessä 12 miljardia euroa.

 Organisaatio 

 Ramboll-konserni 

Ramboll on perustettu vuonna 1945.

 Ramboll Finland 
Ramboll-konserni on valinnut Ramboll Finlandin useana vuonna konsernin parhaaksi tai toiseksi parhaaksi liiketoimintayksiköksi. Ramboll Finlandin pääkonttori, vuonna 2019 valmistunut Ramboll Village, sijaitsee Espoon Perkkaalla.

Vuonna 2024 Ramboll Finland työllisti noin 2 225 ihmistä. Ramboll Finlandin asiakkaiden toimialoja ovat muun muassa energia, kiinteistöt, liikenne, rahoitus- ja sijoitusala, resurssit ja jätteet, teknologia, teollisuus, terveydenhuolto, valtio ja julkinen sektori sekä vesi.

 Projekteja 
Ramboll Finlandin projekteja ovat tai ovat olleet esimerkiksi 
Espoon kaupunkirata
E18-tien jatke Koskenkylästä eteenpäin
Helsingin uusi Lastensairaala
Helsingin olympiastadionin peruskorjaus
Keski-Suomen Sairaala Nova
Kruunusillat, osana YIT:n allianssia, jossa ovat mukana myös Helsingin kaupunki, Sitowise ja Sweco.
Raide-Jokerin suunnittelussa yhtenä allianssitoimijana Allianssi voitti vuonna 2023 RIL-palkinnon ja Vuoden Projekti -palkinnon, seuraavana vuonna se palkittiin vuoden betonirakenteena.
Raitiotieliikenteen suunnittelua Tampereella, Turussa ja Vantaalla
Redi-kauppakeskus
Stormossenin jätevoimala 
Vaasan kaupungille kehitetty mittaristo tieliikenteen päästöjen seuraamiseen ja ennakoimiseen ja
Vuosaaren satama

 Tunnustuksia 
Vuonna 2018 lapsiasiavaltuutettu myönsi Lapsen parhaaksi -tunnuspalkinnon Ramboll Finlandille, joka antoi ekaluokkalaisten vanhemmille koulunaloitusvapaan.
Vuonna 2018 Amos Rex sai vuoden betonirakenne -palkinnon. Sen rakennesuunnittelusta palkittiin Sipti Oy, kupolien suunnittelija Sweco Rakennetekniikka Oy ja LVIS-suunnittelusta vastannut Ramboll Finland.
Helsingin keskustakirjasto Oodi palkittiin vuonna 2018 Vuoden teräsrakenne -palkinnolla. Rakennuksen arkkitehtisuunnittelun teki Arkkitehtitoimisto ALA ja rakennussuunnittelun Ramboll Finland. Oodi sai myös Vuoden Projekti 2019 -palkinnon.
Rambollin suunnittelema Heikinkadun rautatiesilta Oulussa valittiin vuoden sillaksi vuonna 2018
Elokuussa 2019 RAKLI ry ja Sähkö- ja teleurakoitsijaliitto STUL ry valitsivat Ramboll Finlandin vuoden sähkösuunnittelijaksi
Pasilan Tripla -projekti voitti vuoden 2019 Tekla BIM -awardsit. Ramboll Finland toimi Tripla-projektissa rakenne-, geo- ja sähkösuunnittelijan roolissa.
Helsinki-Vantaan uudistetun terminaali 2:n rakennesuunnittelusta vastasi Ramboll. Lentoaseman sisäänkäyntirakennuksen alakatto palkittiin Puupalkinnolla vuonna 2022. 
Tampereen Kansi ja Tampereen Kannen areena voitti Tekla BIM Awards 2022 -kilpailun Suomen ja Baltian yhteisen sarjan. Projektin päätoimijoita olivat Ramboll Finlandin lisäksi SRV Rakennus ja ARCO Tampere.
Rambollin rakennuttama ja valvoma Serlachiuksen taidesauna palkittiin vuoden 2023 betonirakenteena. 
Tammelan stadion sai Vuoden teräsrakenne-palkinnon vuonna 2023, vuoden betonirakenne-palkinnon ja Arkkitehtuurin Finlandian vuonna 2024 ja International Architecture Award 2025 -palkinnon. Ramboll vastasi stadionin rakennesuuunnittelusta.
Rambollin suunnittelema jalankululle ja pyöräilylle tarkoitettu Lempäälän asemalla sijaitseva Telkäntaipaleen silta valittiin vuoden sillaksi vuonna 2024.
Vuonna 2025 Pohjoisesplanadi 37:n sisäpihan peruskorjaus ja kattaminen kaupunkitilaksi palkittiin Vuoden teräsrakenne -palkinnolla. Ramboll vastasi rungon valmistuksen ja asennuksen suunnittelusta.

 Lähteet 

 Aiheesta muualla 
 Ramboll Finlandin kotisivut
 Ramboll Groupin kotisivut 

Luokka:Suomalaiset suunnittelu- ja konsultointitoimistot
Luokka:Espoolaiset yritykset